રઘુવીર સારા વક્તા છે. એટલું જ નહિ, સારું ગાઈ પણ શકે છે, ઢોલક વગાડી શકે છે, હીંચ લઈ શકે છે – ઘણું બધું કરી શકે છે. દેખાવમાં દૂબળા- પાતળા, ઊંચા, ગુલાબી પોઈન્ટેડ નાક, બેસી ગયેલા ગાલની વચ્ચે ઝીણી, પાણીદાર, થોડીક ઊંડી તીક્ષ્ણ આંખો, લાંબા કાન (બહુશ્રુત હોવાને કારણે). બોલરના પહેલે જ બોલે આઉટ થઈને તંબૂ તરફ જતા બેટ્સમેન જેવી મરિયલ ચાલ, ચાલતી વખતે એક ખભો થોડો ઊંચો, મક્કમતાથી બિડાયેલા હોઠ અને વ્યંગપૂર્ણ સ્મિત – તેમનું એકેએક જેશ્ચર તેમના વ્યક્તિત્વનો ભાગ છે.